У Вікіпедыі ёсць артыкулы пра іншых асоб з прозвішчам Лявонаў.

**Васі́ль Севасцья́навіч Ляво́наў** (16 красавіка 1938, в. Дубянец, Касцюковіцкі раён, Магілёўская вобласць — 4 студзеня 2015) — дзяржаўны дзеяч Беларусі.

Біяграфічныя звесткі
--------------------

У1964 годзе скончыў Беларускі інстытут механізацыі сельскай гаспадаркі, а потым Мінскую вышэйшую партыйную школу.

Працаваў цесляром, шахцёрам, інжынерам-механікам. У 1967—1972 гадах — старшыня саўгаса «Мілаславіцкі», у 1972—1975 гадах — першы намеснік начальніка Магілёўскага абласнога ўпраўлення сельскай гаспадаркі.

У 1975 годзе быў старшынёй Горацкага райвыканкама, у 1975—1979 гадах — першым сакратаром Горацкага райкама КПБ. У 1979—1982 гадах — сакратар Магілёўскага абкама КПБ, у 1982—1983 гадаў быў першым намеснікам старшыні Магілёўскага аблвыканкама.

У 1983—1990 гадах — першы сакратар Магілёўскага абкама КПБ​. У 1984—1989 гадах — дэпутат Вярхоўнага Савета СССР, старшыня Мандатнай камісіі.

У 1991 годзе на некалькі месяцаў прызначаны вядучым спецыялістам Галоўнага ўпраўлення эканамічных сувязей з капіталістычнымі краінамі ў Маскве. Пасля быў накіраваны гандлёвым прадстаўніком Беларусі ў Германію (1991—1994).

Падчас выбараў першага прэзідэнта Беларусі В. Лявонаў падтрымліваў В. Кебіча, але затым прыняў прапанову А. Лукашэнкі заняць пасаду міністра сельскай гаспадаркі і харчавання. Паслядоўна выступаў з прапановамі аб рэфармаванні сельскай гаспадаркі, далучэнні яе да рынкавай эканомікі, вызваленні ад камандна-адміністрацыйных метадаў.

В. Лявонаў не падтрымаў ідэю рэфэрэндуму 1996 года, пасля чаго ў міністэрстве пачаліся масіраваныя праверкі. Васіль Лявонаў быў арыштаваны 11 лістапада 1997 года ў працоўным кабінеце. Яго арышт здымала група з Беларускага тэлебачання. Экс-міністру былі прад’яўленыя абвінавачанні па артыкулах Крымінальнага кодэкса РБ: 91.1 — «крадзеж маёмасці ў асабліва буйных памерах», 169 — «атрыманне хабару» і 213 — «незаконнае захоўванне баявых прыпасаў і зброі». На судзе В. Лявонаў віны не прызнаў, заявіўшы, што лічыць сваё зняволенне палітычнай справай.

Як піша палітычны аглядальнік Аляксандр Фядута: «*Чалавека, які прынёс і мог прыносіць і далей велізарную карысць дзяржаве і народу, абвінавацілі на падставе таго, што іншы стары, двойчы герой працы, не мог успомніць, аплаціў Лявонаў яго гаспадарцы дачны гарнітур з плеценай лазы ці не*».

14 студзеня 2000 г. Васіль Лявонаў прызнаны Вярхоўным судом вінаватым у хабарніцтве і крадзяжы дзяржаўнай маёмасці ды пакараны 4 гадамі калоніі з канфіскацыяй маёмасці. Вызвалены 5 кастрычніка 2000 г. паводле амністыі.

У 2001 г. узначаліў аргкамітэт руху «За новую Беларусь». Напісаў кнігу мемуараў.

Памёр 4 студзеня 2015 года.

Зноскі
------

1. 1 2  Кто есть кто в Республике Беларусь — Białystok: Podlaski Instytut Wydawniczy, 2000. — С. 154–155. — 313 с. — ISBN 978-83-913780-0-7<a href='https://wikidata.org/wiki/Track:Q14266181'></a><a href='https://wikidata.org/wiki/Track:Q761'></a><a href='https://wikidata.org/wiki/Track:Q14265955'></a>
2. ↑
3. ↑  belsat.eu

Спасылкі
--------

* 

* Лагатып Радавода *Васіль Севасцьянавіч Лявонаў* на «Радаводзе». Дрэва продкаў і нашчадкаў

| Міністры сельскай гаспадаркі і харчавання Рэспублікі Беларусь |
| --- |
|  | 
­Фёдар Мірачыцкі (1991—1994) •
Васіль Лявонаў (1994—1997) •
Іван Шакола (1997—1998) •
Юрый Мароз (1998—2000) •
Вадзім Папоў (2000) •
Міхаіл Русы (2001—2003) •
Зянон Ломаць (2003) •
­Васіль Дваранінавіч (2003—2004) •
Леанід Русак (2004—2008) •
Сямён Шапіра (2008—2010) •
Міхаіл Русы (2010—2012) •
Леанід Заяц (2012—2019) •
Анатоль Хацько (2019—2020) •
Іван Крупко (2020—2021) •
Ігар Брыло (з 2022)
 |


| ⛭ Першыя сакратары Магілёўскага абласнога камітэта Камуністычнай партыі Беларусі |
| --- |
| Марк Якаўлевіч Рэпінскі (1938) • Уладзімір Нічыпаравіч Малін (1938—1939) • Іван Мікалаевіч Макараў (1939—1946) • Павел Мікалаевіч Філімонаў (1946—1948) • Іван Нічыпаравіч Карасёў (1948—1950) • Сяргей Іванавіч Сікорскі (1950—1958) • Канстанцін Вікенцьевіч Мацюшэўскі (1958—1963; 1963—1964, сельскі) • Фёдар Міхайлавіч Іваноў (1963—1964, прамысловы) • Глеб Аляксандравіч Крывулін (1964—1974) • Віталь Віктаравіч Прышчэпчык (1974—1983) • Васіль Севасцьянавіч Лявонаў (1983—1990) • Вадзім Аляксандравіч Папоў (1990—1991) |